Tommy Cash

Lapsepõlv ja noorus

Tomas Tammemets on sündinud 18. novembril 1991. Tal on eesti, kasahhi ja vene juured. 
Tommy kasvas üles Tallinna äärelinnas Koplis, mis on paljuski tema loomingut mõjutanud. 
Tomas õppis Tallinna Kunstigümnaasiumis. Gümnaasiumi pole Tommy lõpetanud.
Räpi avastas Tomas tänu freestyle'i tantsutundidele, kus talle oli suureks inspiratsiooniks õpetaja John, kes innustas Tommyt oma peaga mõtlema ja leidma oma stiili.

Räpparikarjäär

2012. aastal laadis Tommy Cash Soundcloudi üles oma esimesed laulud "Oldkool", "Dusk" ja "Toxic". Tommy on öelnud, et ta laulud räägivad temast ja tema elust, sellest, mida ta teeb ja mõtleb. Tommy sõnul saab ta inspiratsiooni bluusist, gonzo-kirjandusest, heast pornost, psühhedeeliast, koomiksitest. Teda on mõjutanud erinevad artistid, näiteks Kanye West, Ninja (Die Antwoord), Erykah Badu, George Clinton, Andre3000, Kid Cudi, Ray Manzarek. 
Tommy esimene esinemine toimus 7. detsembril 2012 Tallinnas Petersoni kohvikus, kus toimus väike moeetendus.
Tommy lugu "Oldkool" kasutati 2013. aastal toimunud ERKI moeshow' jaoks valminud visuaalis. Tommy Cashi esimene muusikavideo "Guez Whoz Bak" ilmus 26. septembril 2013. Tegemist oli videoga, mis on filmitud autoromulas, lavastajaks Janar Aronija. Loo produtseeris Robert Niko. Videos osales kõrvalosas kunstnik Marta Vaarik. 
Tommy Cashi esimese albumi "Euroz Dollaz Yeniz" esitlus toimus 2014. aastal Tartus Feel Good Music Cafés.
2015. aastal avaldas Tommy Cash uue video "Prorapsuperstar", mille tegid Sander Joon ja Mikk Mägi. Samal aastal ilmus ka "Leave Me Alone" muusikavideo. Veel lasi vene artist Little Big koostöös Tommy Cashiga välja loo "Give Me Your Money". 
2016. aastal läks Tommy Cash oma esimesele Euroopa-turneele, mis sai alguse 17. juunil Riiast ning liikus edasi Austriasse, Saksamaale, Hispaaniasse ja Prantsusmaale. Samal aastal laadis Tommy Soundcloudi uue loo "Winaloto", mis on tema enim kuulatud lugu. Sellel on Youtube'is üle 6,1 miljoni vaatamise. Sama looga esines ta Colors Show' külalisena ning sellel videol on üle 7,9 miljoni vaatamise.  
Tommy Cash esindas 2017. aastal Eestit Hollandis Groningenis toimunud Euroopa suurimal uue pop- ja rokkmuusika showcase-festivalil Eurosonic Noorderslag. 2017. aastal ilmus Youtube'is muusikavideo loole "Surf", mille lavastas Tommy ise ja produtseeris Anna-Lisa Himma. 2017. aastal toimus Õllesummeril Tommy suurim kontsert Eestis. 2017. aastal ilmus mitu uut singlit. "Rawr" koostöös Jaapani-Austraalia muusiku Jojiga ning lugu "Cry", mis valmis koostöös Vene eksperimentaalmuusiku Ic3peakiga. Tommy osales Charli XCX mixtape'i loos "Delicious".
2018. aastal ilmusid muusikavideod lugudele "Pussy Money Weed" ja "Lil Molly". 
Tommy Cashil on Soundcloudis üle 21 000, Youtube’is üle 200 000, ning Instagramis üle 328 000 jälgija (30. september 2018).

Lisaks muusikale

9. jaanuaril 2018 tuli Tommy välja oma rõivakollektsiooniga, mis koosnes seitsmest tootest: unisex-pusad, T-särgid, sall, sokid ja rula. Inspiratsiooni sai ta oma iidoli Kanye Westi riidekollektsioonist, samuti Ida-Euroopa kultuuriruumist. Nii võis tootevalikust leida näiteks kapuutsiga dressipluusi, mida kaunistas legendaarne diiva Anne Veski ja kiri "Roosiaia kuninganna", oranži dressipluusi kirjaga "Pavel" ja T-särgi "Kanye East".
Tommy Cash on osalenud ka maailmakuulsa moedisaineri Rick Owensi moeetendusel. Tommy Cash miksis Owensi moeetenduse jaoks spetsiaalselt kokku oma laulud "Leave me alone" ja "Pussy Money Weed". Peale selle sammus räppar moelaval ka ise, kandes auklikku beeži särki ja alt laienevaid musti pükse.
Tommy Cash on kaasa teinud Charli XCX-i muusikavideos "Boys", kus osalevad ka paljud teised kuulsad meesartistid.
Tommy Cash on ka aktiivne suhtlusmeedia kasutaja, laadides endast tihti üles kunstilisi ja slaaviliku huumoriga vürtsitatud pilte.